Ak sa niečo za posledné dekády nezmenilo, tak sú to cesty. Priestoru v mestách postupne ubúda a komunikácie zaberajú príliš veľkú časť cennej plochy, pritom ich jedinou funkciou je niesť vozidlo. Zmeniť to má jedna francúzska firma, ktorá sa rozhodla oživiť koncept solárnych ciest a plánuje vybudovať niekoľko testovacích kilometrov v rôznych častiach sveta.
Po novom by tak solárne cesty vedeli vyrábať aj, v dnešnej dobe veľmi dôležitú, elektrickú energiu a napájať okolité domácnosti. Okrem toho by v budúcnosti mohli samotnú cestu aj vyhrievať, takže by už v zime nebolo nutné vykonávať posyp, ktorý je nielen drahý, ale neprospieva ani samotným autám. Iné koncepty tiež počítali s integrovaným grafickým osvetlením, ktoré by zvládli nahradiť striekané čiary.
Panely Wattway sú špeciálne dimenzované na odolávanie vysokému tlaku prechádzajúcich áut či kamiónov. Protišmykové vlastnosti zabezpečí špeciálny povrch z drveného skla.
Prvá cesta sa začala budovať v mestečku Tourourve a na dĺžku bude mať len jeden kilometer. Celkovo by 2800 metrov štvorcových malo vyrobiť až 280 kW elektrickej energie, čo by stačilo na celoročné napájanie verejného osvetlenie v mestečku.
Ďalšie cesty chcú vybudovať v Kanade, Spojených štátoch, Afrike či v Japonsku. Najväčším problémom je však v súčasnosti cena. Meter štvorcový takejto cesty momentálne stojí 2000 až 2500 dolárov. V budúcnosti by sa cena mohla priblížiť tradičným solárnym farmám, čo by výrazne spopularizovalo tento koncept.